[Foto’s] Geweld by Amcu-staking in MpumalangaGeweld het op 5 April 2016 uitgebreek tydens ‘n staking by Wonderfontein-steenkoolmyn in Mpumalanga Foto: ANA Lede van die Association of Mineworkers and Construction Union (Amcu) en veiligheidswagte het by die Glencore Wonderfontein-steenkoolmyn slaags geraak. Bedrywighede by die myn staan al drie weke lank stil nadat die werkers oor lone begin staak het. Die myn het in ŉ verklaring gesê die werkers het begin gewelddadig raak, nadat die betoging aanvanklik vreedsaam begin het. “Die staking het die afgelope twee weke al hoe meer gewelddadig geword,” lui die verklaring. “ŉ Interdik teen Amcu en sy lede is bekom om gewelddadige optrede by die myn te verhoed.” Die Suid-Afrikaanse Polisiediens het gesê 57 stakende werkers is in hegtenis geneem en vrygelaat op borgtog nadat hulle ander werknemers geïntimideer en skade op naburige plase aangerig het. Wonderfontein-steenkoolmyn is ŉ vennootskap tussen Glencore en adjunkpresident Cyril Ramaphosa se Shanduka Group. Amcu het egter die mynbestuur daarvan beskuldig dat hulle ŉ privaat sekuriteitsmaatskappy, Bidvest Security, gehuur het om sy lede te skiet en hulle te intimideer. Amcu het op sosiale media aangevoer die lewe van ŉ myner in Suid-Afrika het geen waarde nie. “Daar is op ons lede by Shanduka-myn in Wonderfontein geskiet. Die bestuur en veiligheid het stakingsreëls verbreek. Amcu-lede is met skerp ammunisie geskiet,” beweer die vakbond. Kwapa MacDonald, woordvoerder van die polisie, het die bewerings egter ontken en gesê betogers is met rubberkoeëls geskiet. Manzini Zungu, woordvoerder van Amcu, was nie dadelik beskikbaar nie, aangesien hy in ŉ dringende vergadering was wat die bestuur van die myn versoek het, ná die gebeure Dinsdagoggend.